
B8‑0010/2015

Ψήφισμα του Ευρωπαϊκού Κοινοβουλίου σχετικά με την υπόθεση των δύο ιταλών πεζοναυτών («marò»)

(2015/2512(RSP))

Το Ευρωπαϊκό Κοινοβούλιο,

–
έχοντας υπόψη τη Συνθήκη για τη λειτουργία της Ευρωπαϊκής Ένωσης,

–
έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης,

–
έχοντας υπόψη την Ευρωπαϊκή Σύμβαση των Δικαιωμάτων του Ανθρώπου και των Θεμελιωδών Ελευθεριών, καθώς και τα πρόσθετα Πρωτόκολλά της,

–
έχοντας υπόψη τη Σύμβαση των Ηνωμένων Εθνών για το Δίκαιο της θάλασσας,

–
έχοντας υπόψη την Οικουμενική Διακήρυξη των Δικαιωμάτων του Ανθρώπου,

–
έχοντας υπόψη τις δηλώσεις στις οποίες προέβη στις 16ης Δεκεμβρίου 2014 η Αντιπρόεδρος της Επιτροπής/Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας, Federica Mogherini,

–
έχοντας υπόψη το σύνολο των δηλώσεων στις οποίες προέβησαν η Επιτροπή και η Αντιπρόεδρος της Επιτροπής/Ύπατη Εκπρόσωπος στην υπόθεση των ιταλών πεζοναυτών Massimiliano Latorre και Salvatore Girone,

–
έχοντας υπόψη το άρθρο 123 παράγραφος 2 του Κανονισμού του,

Α.
λαμβάνοντας υπόψη ότι στις 15 Φεβρουαρίου 2012, σε μία περιοχή που εικάζεται ότι βρίσκεται σε διεθνή ύδατα, σκοτώθηκαν δύο τοπικοί αλιείς και συνελήφθησαν δύο ιταλοί αξιωματικοί του ναυτικού, οι Massimiliano Latorre και Salvatore Girone, οι οποίοι υπηρετούσαν στο ιταλικό πετρελαιοφόρο Enrica Lexie, 

Β.
λαμβάνοντας υπόψη ότι, στις 12 Σεπτεμβρίου 2014, οι ινδικές αρχές επέτρεψαν στον Massimiliano Latorre να επιστρέψει για διάστημα τεσσάρων μηνών στην Ιταλία προκειμένου να τύχει ιατρικής περίθαλψης μετά το εγκεφαλικό επεισόδιο που υπέστη κατά τη διάρκεια της κράτησής του· λαμβάνοντας υπόψη ότι, στις 6 Ιανουαρίου 2015, ο Massimiliano Latorre υπεβλήθη σε εγχείριση καρδιάς αλλά εξακολουθεί να χρειάζεται ιατρική φροντίδα· λαμβάνοντας υπόψη ότι ο Salvatore Girone εξακολουθεί να βρίσκεται στην Ινδία·

Γ.
λαμβάνοντας υπόψη ότι ο ιταλός Υπουργός Εξωτερικών, Paolo Gentiloni, ανακοίνωσε ότι ο ιταλός πρεσβευτής στην Ινδία ανακλήθηκε επειγόντως για διαβουλεύσεις·

Δ.
λαμβάνοντας υπόψη ότι οι δύο πεζοναύτες συμμετείχαν σε επιχειρήσεις για την καταπολέμηση της πειρατείας στον Ινδικό Ωκεανό και συγκεκριμένα σε μία περιοχή η οποία θεωρείται υψηλού κινδύνου λόγω της δράσης των πειρατών·

Ε.
λαμβάνοντας υπόψη ότι η αξιοπιστία των ιταλών αξιωματικών του ναυτικού έχει αναγνωριστεί, δεδομένου ότι οι δύο άνδρες, κατά τη διάρκεια της κράτησής τους, επέστρεψαν οικειοθελώς στην Ινδία αφού προηγουμένως τους επετράπη να μεταβούν στην Ιταλία, τιθέμενοι και πάλι με τον τρόπο αυτό στη διάθεση των ινδικών αρχών· 

ΣΤ.
λαμβάνοντας υπόψη ότι πρέπει να αναγνωριστεί ότι η πειρατεία δημιουργεί καταστάσεις έντονου άγχους και τεράστιας πίεσης σε όλο το στρατιωτικό προσωπικό και τις δυνάμεις προστασίας·

1.
επαναλαμβάνει τη βαθύτατή του ανησυχία για την τύχη των δύο ιταλών αξιωματικών του ναυτικού, οι οποίοι είναι πολίτες της ΕΕ και από το Φεβρουάριο του 2012 κρατούνται στην Ινδία·

2.
δεδομένου ότι, λόγω της θέσης του ιταλικού πετρελαιοφόρου, είναι αμφισβητούμενο το ζήτημα της δικαστικής κυριαρχίας στην υπόθεση αυτή, καλεί μετ’ επιτάσεως και τα δύο κράτη να συμφωνήσουν να υποβληθεί η υπόθεση στο μόνιμο διαιτητικό δικαστήριο που έχει συσταθεί στο πλαίσιο της πρώτης Διάσκεψης της Χάγης για την ειρήνη και ζητεί, συνεπώς, η υπόθεση αυτή να εκδικαστεί με τη διαδικασία του κατεπείγοντος από το αρμόδιο δικαστήριο·

3.
τονίζει ότι η υπόθεση πρέπει να διευθετηθεί με πλήρη συμμόρφωση προς το διεθνές δίκαιο, συμπεριλαμβανομένης της Σύμβασης των Ηνωμένων Εθνών για το Δίκαιο της Θάλασσας·

4.
εκφράζει τη βαθειά του ανησυχία για τη νομική αβεβαιότητα που επικρατεί στην υπόθεση των δύο ιταλών πεζοναυτών οι οποίοι, τρία χρόνια μετά, εξακολουθούν να αναμένουν να ληφθεί απόφαση για την τύχη τους·

5.
εκφράζει τη λύπη του για την ολιγωρία που έχουν επιδείξει οι ινδικές αρχές στη διαχείριση της υπόθεσης των δύο ιταλών πεζοναυτών·

6.
αναθέτει στον Πρόεδρό του να διαβιβάσει το παρόν ψήφισμα στην Αντιπρόεδρο της Επιτροπής/Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφάλειας καθώς και στις ινδικές και ιταλικές αρχές.

